Ce vă face fericiți?
Ce vă vine în minte când pun această întrebare?
Răspunsul v-a venit repede,
sau a trebuit să vă gândiți un pic?
Pare o întrebare simplă, nu-i așa?
„Ce vă face fericiți?”
Este o parte normală a condiției umane
să vrei să fii fericit,
dar uneori să răspunzi la această întrebare nu e așa de simplu.
Acum câțiva ani, am început să mă gândesc mult la fericire.
Am început să reflectez cu adevărat asupra vieții mele
și mi-am pus întrebări despre fericire.
Iar una din întrebări care chiar m-a pus pe gânduri, a fost:
„Sunt atât de fericită cât aș putea fi în acest moment?”
M-am gândit la asta.
Iar când am fost cu adevărat sinceră cu mine mi-am dat seama că răspunsul e nu.
Nu eram atât de fericită pe cât aș fi putut fi.
Am început să mă gândesc de ce.
Fiindcă, știți, când te gândești la viața ta și toate astea,
nu ai fost învățat, oficial, cum să fii fericit.
Gândiți-vă la asta.
Când suntem la școală, învățăm matematică, știință,
dar nu avem cursuri despre cum să fim fericiți.
Aceste lucruri trec pe lângă noi, aceste idei, în mintea mea,
aceste întrebări,
și în același timp, îmi pregăteam lucrarea de doctorat în științe.
Fiindcă nu puteam răspunde la aceste întrebări despre fericire,
am făcut ceea ce ar face orice cercetător.
Am început să cercetez.
Și am început să învăț despre fericire.
Ceea ce am învățat era așa de fascinant,
încât am ajuns să schimb tema cercetării
și am început să studiez fericirea.
Am scris o întreagă teză despre fericire.
Când ne gândim la fericire,
sunt așa multe date care arată cât e de importantă.
Totuși, dacă vă gândiți la viața voastră și o verificați acum,
indiferent cât de fericiți sau nefericiți sunteți,
cercetarea ne-a arătat
că este posibil să fiți mai fericiți.
Iar dacă nu trăiţi o viață în care să fiți mai fericiți,
probabil că pierdeți din bucuriile vieţii
și nu trăiți cea mai fericită viață posibil.
Gândiți-vă la asta.
Dacă viața pe care o trăiți acum nu e cea mai fericită viață posibilă,
e ca și cum ați experimenta viața în modul analog
în loc să vă trăiți viața în modul high-definition.
Ca cercetător în fericire, mi s-au pus multe întrebări despre fericire.
Prima întrebare care mi-a fost pusă a fost:
„Gillian, ce trebuie să știu sau să fac, sau să cred, sau să văd,
care este acel lucru,
acel lucru pe care trebuie să-l știu pentru a fi fericit?”
Și știți ceva?
Adevărul este că nu există un lucru.
Nu există o pilulă magică pentru fericire.
Voi, voi sunteți farmacistul.
Depinde de voi.
Nimeni nu vă poate scrie o rețetă pentru fericire, doar voi înșivă.
Deși sunt cercetător în fericire, nu vă pot scrie acea rețetă.
Dar ceea ce pot face e să împărtășesc cu voi
două dintre cele mai importante lucruri pe care le-am învățat cercetând
și care vă vor ajuta să fiți mai fericiți.
Primul lucru pe care l-am învățat e că nu puteți doar spera la fericire.
Fericirea nu ni se întâmplă pur și simplu.
E nevoie de muncă, intenție și efort.
Fericirea nu e o destinație.
E un exercițiu.
Toată cercetarea sprijină această idee,
și am văzut-o în propriile mele date.
Pentru doctorat am colaborat cu Universitatea din Berkeley
și am creat o intervenție de patru săptămâni
pentru studenții de la universitatea mea.
Ceea ce au făcut în fiecare săptămână a fost să urmărească o serie de filme
din care au învățat de ce sunt importante fericirea,
gratitudinea, conștientizarea, prietenia, relațiile, legăturile sociale.
Astfel, pe parcursul studiului meu, a trebuit să recrutez studenți.
Calculând pe baza eșantionului,
am constatat că aveam nevoie de 60 de studenți în studiul meu
pentru a obține un eșantion suficient.
Am trimis un email tuturor studenților din școala mea,
și am avut 1.282 studenți -
1.282 au răspuns
că vor să ia parte la studiul meu.
Deci nu era doar interesul de a fi fericiți,
ci am văzut și modificări statistice semnificative în fericirea studenților
de-a lungul studiului.
Când au început, până la sfârșit, puteți vedea graficul,
erau mai fericiți la finalul studiului fiindcă nu poți doar spera la fericire,
ci trebuie să acționezi deliberat pentru a fi fericit.
Al doilea lucru pe care l-am învățat este că mediul contează.
Ce vreau să spun cu asta?
Ei bine, s-a făcut un studiu la Universitatea din Missouri.
Au adus participanții în laborator
și i-au lăsat să asculte muzică.
Au intrat cei din primul grup,
și au ascultat o arie din „Ritualul primăverii” de Stravinsky.
Iar această melodie e descrisă ca fiind neutră pentru plăcere.
Deci asta înseamnă
că nu evocă prea multe sentimente plăcute sau fericite.
De fapt, v-o pun să o ascultați.
Sună cam așa.
(Muzică: „Ritualul primăverii”)
Deci acel grup, jumătate din participanți,
au ascultat „Ritualul primăverii” de Stravinsky,
apoi a intrat cealaltă jumătate de participanți
și au ascultat o arie din Copland numită „Rodeo”.
Iar această piesă este descrisă ca pozitivă pentru plăcere,
fiind o piesă muzicală veselă.
Sună așa.
(Muzică: „Rodeo”)
Deci, ce părere aveți?
V-a făcut mai fericiți?
(Râsete)
Deci, odată ce participanții au intrat
și au ascultat muzica ambiguă, neutră
sau muzica veselă,
participanții au fost subdivizați.
La jumătate dintre participanți li s-a spus: „Ascultați această muzică.”
Celeilalte jumătăți li s-a spus: „Ascultați această muzică
și încercați să fiți mai fericiți.”
Din toate cele patru grupe din studiul nostru,
singurul grup care a relatat o creștere a fericirii
a fost al celor care au ascultat muzica pozitivă
și au încercat să fie fericiți.
În grupul celor care au ascultat muzica ambiguă, neutră,
nu s-a constatat aceeași creștere, chiar dacă au încercat să fie fericiți.
Ce învățăm de aici?
Mediul contează.
Intenția nu este suficientă.
Nu e suficient doar să vrei să fii fericit.
Trebuie să creăm un mediu înconjurător
favorabil pentru fericirea noastră.
Când ne gândim la asta, dacă vă gândiți chiar în acest moment la viața voastră
gândiți-vă la mediul care vă înconjoară.
Cu cine și cu ce ați alege să vă înconjurați?
Pe cine urmăriți pe rețelele sociale?
Ce gen de muzică, cărți audio sau podcast ascultați?
Cât de mult vă uitați la știri?
Și cum vă fac toate acestea să vă simțiți?
Absolut toate aceste lucruri contează,
și vă influențează fericirea.
În încheiere, vreau să vă invit
să inventariați ce simțiți acum,
cât de fericiți vă simțiți.
Vă simțiți mai fericiți, mai puțin fericiți?
Oricum v-ați simți, vă promit
că este cu adevărat posibil să vă simțiți mai fericiți.
Amintindu-vă două lucruri:
primul e că nu puteți spera la fericire.
Nu se întâmplă din senin.
Fericirea nu e o destinație.
E un exercițiu.
E ceva la care trebuie să lucrăm zilnic dacă vrem să fim fericiți.
Al doilea lucru este că mediul contează.
Iar când alegem deliberat, cât de mult posibil,
să ne creăm un mediu înconjurător care ne favorizează fericirea,
amintindu-vă aceste două lucruri,
puteți fi siguri că sunteți pe cale să trăiți o viață mai fericită.
Fiindcă nu există o pilulă magică pentru fericire.
Voi sunteți farmacistul.
Vă mulțumesc!
(Aplauze)